送表叔賈元範赴省試
作者：王十朋
朝代：宋

paragraphs: 河東先生才行高，昔游太學聯烝髦。
雄文偉論萬人敵，糠秕歆向奴劉曹。
摶風自許九萬里，肯作斥鷃游蓬蒿。
禮闈一戰果得雋，妙割不折庖丁刀。
禮部無端抑韓子，至今士論猶嗷嗷。
霜蹄暫蹶志益銳，不學郊島徒悲號。
聖君圖治方側席，茲復下詔求賢豪。
壯懷思雪會稽耻，廣場猛效蘭臯鏖。
焚舟决勝在此舉，鄉閭屬望心焦勞。
天庭射策决素藴，忠言爲國驅腥臊。
區區一第溷君耳，要將事業窺伊臯。
瓊林宴罷躍歸騎，薰風拂面吹恩袍。